CELEX: 32020D2059
Language: ro
Date: 2020-12-07 00:00:00
Title: Decizia (UE) 2020/2059 a Consiliului din 7 decembrie 2020 privind poziția care urmează să fie adoptată, în numele Uniunii Europene, în cadrul Comitetului pentru comerț instituit prin Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte, în ceea ce privește modificarea anumitor dispoziții din protocolul II privind definirea noțiunii de „produse originare” și metodele de cooperare administrativă

15.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 424/21
               
            
         DECIZIA (UE) 2020/2059 A CONSILIULUI
         din 7 decembrie 2020
         privind poziția care urmează să fie adoptată, în numele Uniunii Europene, în cadrul Comitetului pentru comerț instituit prin Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte, în ceea ce privește modificarea anumitor dispoziții din protocolul II privind definirea noțiunii de „produse originare” și metodele de cooperare administrativă
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte (1) (denumit în continuare „acordul”), semnat la 30 iulie 2009, a stabilit un cadru pentru un acord de parteneriat economic. Statul Independent Papua-Noua Guinee și de Republica Fiji aplică cu titlu provizoriu acordul de la 20 decembrie 2009 și, respectiv, 28 iulie 2014. În urma aderării lor la acord, Statul Independent Samoa și Insulele Solomon aplică, de asemenea, acordul, cu titlu provizoriu, începând de la 31 decembrie 2018 și, respectiv, de la 17 mai 2020.
                  
               
                     (2)
                  
                  
                     În temeiul articolului 68 din acord și al articolului 41 din protocolul II privind definirea noțiunii de „produse originare” și metodele de cooperare administrativă (denumit în continuare „protocolul II”), Comitetul pentru comerț instituit în temeiul acordului (denumit în continuare „Comitetul pentru comerț UE-Pacific”) poate decide modificarea dispozițiilor din protocolul II.
                  
               
                     (3)
                  
                  
                     În cadrul celei de-a opta reuniuni a Comitetului pentru comerț UE-Pacific, acesta urmează să adopte o decizie de modificare a anumitor dispoziții din protocolul II.
                  
               
                     (4)
                  
                  
                     Este oportun să se stabilească poziția care urmează să fie adoptată, în numele Uniunii, în cadrul Comitetului pentru comerț UE-Pacific, întrucât decizia avută în vedere are caracter obligatoriu pentru Uniune.
                  
               
                     (5)
                  
                  
                     Este necesară modificarea anumitor dispoziții din protocolul II pentru a reflecta evoluțiile recente privind regulile de origine, a oferi reguli de origine mai flexibile și mai simple care facilitează activitatea comercială pentru operatorii economici și optimizează rata de utilizare a tratamentului preferențial.
                  
               
                     (6)
                  
                  
                     Este necesară modificarea pozițiilor și a descrierilor anumitor produse incluse în anexa II la protocolul II, pentru a le alinia la actualizările cuprinse în edițiile 2012 și 2017 ale nomenclaturii Sistemului armonizat (SA) efectuate de Organizația Mondială a Vămilor (OMV) și pentru a menține coerența descrierii și clasificării SA a produselor.
                  
               
                     (7)
                  
                  
                     Tratatul privind aderarea Republicii Croația la Uniunea Europeană a fost semnat la 9 decembrie 2011 și a intrat în vigoare la 1 iulie 2013. Acordul se aplică, pe de o parte, teritoriilor în care se aplică Tratatul privind funcționarea Uniunii Europene și în condițiile prevăzute în respectivul tratat și, pe de altă parte, teritoriilor statelor din Pacific semnatare. Prin urmare, anexa IV la protocolul II ar trebui să fie modificată, pentru a include versiunea în limba croată a declarației pe factură.
                  
               
                     (8)
                  
                  
                     Anexa VIII la protocolul II conține lista țărilor și teritoriilor de peste mări ale Uniunii. În sensul protocolului II, „țări și teritorii de peste mări” înseamnă țările și teritoriile menționate în partea a patra din Tratatul de instituire a Comunității Europene. Lista din anexa VIII la protocolul II ar trebui actualizată pentru a se ține seama de modificarea recentă a statutului unora dintre țările și teritoriile de peste mări.
                  
               
                     (9)
                  
                  
                     Ca urmare a aderării Statului Independent Samoa și a Insulelor Solomon la acord, ambele state ar trebui să fie eliminate din lista „Alte state ACP” prevăzută în anexa X la protocolul II,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii la cea de-a opta reuniune a Comitetului pentru comerț UE-Pacific se bazează pe proiectul de decizie a Comitetului pentru comerț UE-Pacific (2).
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 7 decembrie 2020.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  JO L 272, 16.10.2009, p. 2.
         
            (2)  A se vedea documentul ST 10899/20 pe portalul http://register.consilium.europa.eu.